Help die wat swaarkry tydens inperking - Corona Krisissentrum
Tuis / COVID-19 / Help die wat swaarkry tydens inperking
Help die wat swaarkry tydens inperking
Die toename in Covid-19-gevalle in Suid-Afrika het gelei tot president Cyril Ramaphosa se aankondiging van 'n 21-dag [nperktydperk. Sommige Suid-Afrikaners kan van hulle huise af werk, en 'n klein hoeveelheid werk in noodsaaklike dienste en sal voortgaan soos gewoonlik. Daar is egter groot getalle mense wat sonder inkomste by die huis gaan sit.
Meer as 50 % van alle Suid-Afrikaners leef onder die broodlyn, wat beteken dat hulle minder as R1 227 per maand verdien. Baie van hierdie mense wat reeds swaarkry, gaan nou sonder enige inkomste moet klaarkom. Meer as ses miljoen kinders leef op die oomblik in voedselarmoede. Hierdie kinders trek voordeel uit die regering se wonderlike nasionale skole voedingsprogram, maar dit is slegs effektief wanneer skole oop is. Volgens die minister van basiese onderwys, Angie Motshekga, is dit ouers en die gemeenskap se verantwoordelikheid om na hierdie kinders om te sien gedurende skoolvakansies en dus ook gedurende die verlengde Covid-19-skoolsluiting. Hoe sien 'n sukkelende gemeenskap egter na mekaar se kinders om wanneer hulle self sukkel om kop bo water te hou en na hulle eie kinders om te sien?
Ek is seker dat president Ramaphosa alles binne sy vermoë sal doen om voorsiening te maak vir almal wat swaarkry, maar dit is steeds 'n onbegonne taak.
'n Moontlike gedeeltelike oplossing is dat elke individu Suid-Afrika as 'n groter gemeenskap sien. Jou naaste is nie net jou vriende en familie nie, maar elke mens wat swaarkry en nie na homself en sy gesin kan omsien nie.
Indien jy weet dat jou buurman niks gaan verdien tydens inperking nie, en hy bekommerd is oor waar hy geld vandaan gaan kry, sal dit goed wees om so elke nou en dan 'n sakkie groente uit jou tuin uit oor te stuur. Koop ook 'n ekstra brood wanneer jy wel by die winkels uitkom, en los dit voor sy deur. Maak net seker dat hy weet daarvan voor 'n rondloper hond dit in die hande kry!
Maak 'n beroep op vriende om ook bydraes te maak en kry so 'n behoorlike kospakkie bymekaar.
Ondersteun gemeenskapsprojekte wat kos en noodsaaklikhede na arm woonbuurte gaan versprei. As elke mens bereid is om ietsie by te dra, kan dit 'n reuse verskil maak vir 'n kind in 'n plakkerskamp.
Hou op om die winkels leeg te koop. Koop net wat jy nodig het.
Stuur jou huishoudster en tuinwerker huis toe met kos en geld in die hand, asook seep, waterlose handskoonmakers en ander belangrike sanitêre produkte. Betaal hulle steeds gedurende die inperktydperk. Koop koopbewyse wat by voedselwinkels gebruik kan word en gee dit vir iemand wat swaarkry.
Dit is nou is 'n tyd waar ons, ten spyte van die isolasie, na buite moet kyk. Doen wat jy ook al kan om na ander om te sien. Saam sal ons heel anderkant uitkom.